KUOPION KÄRÄJÄOIKEUS		
Suokatu 44, PL 44
70101 KUOPIO
puh. 010 3648500, telefax 010 3648505
				31.1.2008

Oikeusministeriön kirje  23.11.2007    OM 8/31/2007
 
Asia : lausunto käräjäoikeusverkoston  kehittämistyöryhmän mietinnöstä

 

Oikeusministeriölle
Oikeusministeriön pyydettyä Kuopion käräjäoikeudelta lausuntoa käräjäoikeusverkoston kehittämistyöryhmän mietinnöstä, käräjäoikeus esittää kunnioittavasti seuraavaa: 
 
Yleistä
Kuopion käräjäoikeuden tuomiopiirissä on nykyisin noin 155.000 asukasta  ja käräjäoikeus on yksi maan neljästä käräjäoikeudesta, johon on keskitetty lähes kaikki erikoistumista vaativat asiat. Käräjäoikeuden käsiteltävänä on myös useita asiaryhmiä, joiden osalta  tuomiopiiri käsittää koko Itä-Suomen hovioikeuspiirin  tai useiden käräjäoikeuksien tuomiopiirin tai  osan kahden hovioikeuden tuomiopiiristä. Nykyisellään käräjäoikeus täyttää väestöpohjan ja tuomarimäärän osalta työryhmän uusille käräjäoikeuksille asettamat edellytykset.
 
Kokemukset sivukanslioista

Kuopion käräjäoikeudella on Kuopiossa toimivan pääkanslian lisäksi  sivukansliat Suonenjoella ja Nilsiässä. Toiminta ja yhteistyö kanslioiden kesken on sujunut hyvin, eikä esimerkiksi hallinnon osittainen hajauttaminen ole aiheuttanut ongelmia. Erityisesti on kiinnitetty huomiota siihen, että kaikkien kanslioiden työmäärä on säilynyt oikeudenmukaisena tasaisena. Työmäärää on seurattu aktiivisesti ja sen tasaamiseksi asioita on tarpeen vaatiessa siirretty kanslioista toiseen. Kansliat ovat myös tukeneet  toisiaan eikä sivukanslioiden henkilöstön asema ole huonontunut siihen aikaan verrattuna kun sivukansliat toimivat itsenäisinä tuomioistuimina. Henkilöstösiirtoja pääkanslian ja sivukanslioiden välillä on tapahtunut, mutta ne ovat perustuneet vapaaehtoisuuteen, ja siirron tapahtuessa myös vastaava työmäärä on siirretty pääkansliaan. Kuopion käräjäoikeudella on siten myönteinen näkemys sivukanslioiden osalta eli käräjäoikeus voi toimia riittävän tehokkaasti  ja tasapuolisesti myös silloin kun siihen kuuluu sivukanslioita. Kuitenkin on todettava, että yhdistämisen edut saavutetaan täysimääräisesti toimittaessa yhdessä toimipisteessä.

 
Suonenjoen ja Nilsiän sivukanslian lakkauttaminen
 
Suonenjoen ja Nilsiän sivukanslioissa  käsitellään eniten kiinteistö- ja kirjaamisasioita. Mainitut asiat ja niitä käsittelevä henkilöstö on tarkoitus siirtää  käräjäoikeudelta Maanmittauslaitokselle samaan aikaan kun uudet tuomiopiirit on tarkoitus toteuttaa. Tällöin sivukanslioiden henkilöstö vähenee siinä määrin, että sivukanslioiden säilyttäminen voidaan asettaa kyseenalaiseksi. Myös Kuopioon suunniteltu käräjäoikeuden toimitilojen laajennus puoltaa sivukanslioiden lakkauttamista. Se voidaan toteuttaa aikaisintaan silloin kun uudet toimitilat on saatu käyttöön.  Suonenjoelle sekä Nilsiään tai Juankoskelle on  kuitenkin jätettävä haastemiespalvelut. Oikeusministeriön tulee huolehtia lakkautumisen johdosta  Kuopioon siirtyvän henkilöstön tukitoimista, esimerkiksi matkakulujen korvaamisesta. 

 Iisalmen ja Varkauden käräjäoikeuksien yhdistäminen Kuopion käräjäoikeuteen  
 
Työryhmä esittää  Iisalmen ja Varkauden käräjäoikeuksien yhdistämistä  Kuopion käräjäoikeuteen siten, että pääkanslia olisi Kuopiossa ja Iisalmeen jäisi sivukanslia ja Varkauteen siirtymäkauden ajan sivukanslia ja sen jälkeen istuntopaikka. Näin muodostettaisiin suuri Pohjois-Savon maakunnan käsittävä käräjäoikeus, jonka väestöpohja olisi noin  250.000 asukasta. Jos yhdistäminen toteutetaan, niin Iisalmen lisäksi myös Varkauteen tulisi jättää pysyvä sivukanslia. Toiminta ja  istuntojen järjestäminen Varkauden alueella, ottaen huomioon alueen väestöpohjan, käsiteltävien asioiden määrän  ja etäisyyden Kuopioon, voidaan järjestää parhaiten ja tehokkaimmin sivukansliassa ja sen yhteydessä toimivassa istuntopaikassa. 

Toissijainen vaihtoehto olisi se, että päätös Varkauden sivukanslian asemasta tehtäisiin vasta siinä vaiheessa kun Varkauden oikeustalon vuokrasopimuksen voimassaoloaika on päättymässä.

Yhdistämisen vaikutukset
 
Jos maakunnallinen käräjäoikeus muodostetaan, niin sen tulisi siis  toimia  kolmessa toimipisteessä. Yhdistäminen vahvistaisi tuomariresurssien osalta Kuopion  käräjäoikeuden toimintaa, sillä  työryhmän esittämien laskelmien mukaan perustettavassa uudessa käräjäoikeudessa olisi väestöpohjaan ja painotettuun työmäärään nähden  enemmän käräjätuomareita kuin  Kuopiossa on nykyisin samojen perusteiden mukaan laskettuna. Kanslioiden työmäärä pidettäisiin yhtä suurena ja tämä toteuttamiseksi asioita voitaisiin  tarpeen vaatiessa siirtää kansliasta toiseen, ellei siirto tuottaisi haittaa asianosaisille. Väestöpohjan muutokset käräjäoikeuden eri alueilla eivät myöskään vaikuttaisi käräjäoikeuden toimintaan ja tiettyjä erikoistumisalueiden asioita voitaisiin siirtää  käsiteltäväksi myös sivukansliassa, jos siellä työskentelee useampia käräjätuomareita. Hallintoa voitaisiin tarpeellisessa määrin hajauttaa kuten nykyisinkin on tehty. Sivukansliat tulisi säilyttää pysyvästi, jolloin yhdistämisellä ei olisi haitallista vaikutusta myöskään sivukanslioiden alueella asuvan väestön asemaan. Toiminta joko Kuopion tai Pohjois-Savon käräjäoikeutena  kolmessa toimipisteessä takaisi Pohjois-Savon alueella riittävien oikeuspalvelujen saannin kohtuullisen välimatkan päästä. 

Työryhmän esittämät  henkilöstölaskelmat
 
Henkilöstölaskelmien osalta voidaan todeta, että  työryhmän esittämä uuden käräjäoikeuden tuomarimäärä mahdollistaisi nykyistä paremmin esimerkiksi erikoistumisen edellyttämän kouluttautumisen, mihin nykyisessä työpaineessa ei jää juurikaan aikaa. Kouluttautumisen  ja erikoisosaamisen avulla käräjäoikeudesta voisi kehittää entistä monipuolisemman ja taitavamman lainkäytön osaamiskeskuksen. Käräjäviskaalin virka tulisi säilyttää eikä notaarien määrää tulisi vähentää. Notaarien määrä tulisi arvioida vasta sen jälkeen kun auskultoinnin kehittämistä koskeva työryhmä on tehnyt  esityksensä. Notaarien työvoima on tehokasta ja varsin tarpeellista uusissakin käräjäoikeuksissa. Kansliahenkilökunnan määrä on arvioitu alhaiseksi.

Juha Hyvärinen
Laamanni